ROZHODNUTIE RADY 2004/924/SZBP
z 22. novembra 2004
o uzavretí Dohody medzi Európskou úniou a Gruzínskom o štatúte a činnosti misie Európskej únie na podporu právneho štátu v Gruzínsku, EUJUST THEMIS
RADA EURÓPSKEJ ÚNIE,
so zreteľom na Zmluvu o Európskej únii, a najmä na jej článok 24,
so zreteľom na odporúčanie predsedníctva,
keďže:
(1)
Rada prijala 28. júna 2004 jednotnú akciu 2004/523/SZBP o misii Európskej únie na podporu právneho štátu v Gruzínsku, EUJUST THEMIS (1).
(2)
Článok 7 jednotnej akcie ustanovuje, že štatút zamestnancov EUJUST THEMIS v Gruzínsku, ak je to vhodné, vrátane výsad, imunít a iných záruk potrebných na plnenie a plynulé fungovanie EUJUST THEMIS, sa dohodne podľa postupu ustanoveného v článku 24 Zmluvy o Európskej únii.
(3)
Na základe poverenia Rady z 28. júna 2004, odovzdaného generálnemu tajomníkovi/vysokému splnomocnencovi pre spoločnú zahraničnú a bezpečnostnú politiku, ktorý pomáha predsedníctvu pri začatí rokovaní v jeho mene, generálny tajomník/vysoký splnomocnenec dojednal dohodu s vládou Gruzínska o štatúte a činnosti EUJUST THEMIS.
(4)
Bez ohľadu na článok 10 ods. 4 dohody by sa pri obstarávaní tovarov a služieb zo strany EUJUST THEMIS mala dodržiavať zásada transparentnosti, proporcionality, rovnakého zaobchádzania a nediskriminácie.
(5)
Táto dohoda by mala byť schválená,
ROZHODLA TAKTO:
Článok 1
Dohoda medzi Európskou úniou a Gruzínskom o štatúte a činnosti misie Európskej únie na podporu právneho štátu v Gruzínsku, EUJUST THEMIS, sa týmto schvaľuje v mene Európskej únie.
Znenie dohody tvorí prílohu k tomuto rozhodnutiu.
Článok 2
Predseda Rady sa týmto poveruje, aby určil osobu/osoby splnomocnenú/splnomocnené podpísať dohodu s cieľom zaviazať Európsku úniu.
Článok 3
Toto rozhodnutie nadobúda účinnosť dňom jeho prijatia.
Článok 4
Toto rozhodnutie sa uverejní v Úradnom vestníku Európskej únie.
V Bruseli 22. novembra 2004